b"\n_START_ARTICLE_\nJuventus F.C.\n_START_SECTION_\nZa\xc4\x8detki\n_START_PARAGRAPH_\nMed sedenjem na klopci v ulici Corso Re Umberto so ga ustanovili \xc5\xa1tirje fantje iz srednje \xc5\xa1ole D'Azeglio. Ime Juventus v latin\xc5\xa1\xc4\x8dini pomeni mladost._NEWLINE_Prvi predsednik kluba je postal Enrico Cafari, na za\xc4\x8detku pa so igralci Juventusa nastopali v ro\xc5\xbenati \xc5\xa1portni opremi. V tradicionalni belo-\xc4\x8drni \xc5\xa1portni opremi nastopajo vse od leta 1903. Urbana legenda pravi, da je takrat iz Anglije pri\xc5\xa1la napa\xc4\x8dna po\xc5\xa1iljka novih dresov, vendar so se v resnici igralci naveli\xc4\x8dali, da so jim ob vsakem pranju majice pobledele, pa so zaprosili angle\xc5\xa1kega prijatelja, naj jim preskrbi bolj kvalitetno blago. Kupil jim je najbolj kvalitetne majice, kar jih je dobil: drese svojega kluba, Notts County._NEWLINE_V prvih letih obstoja je klub svoje doma\xc4\x8de tekme igral na igri\xc5\xa1\xc4\x8du Piazza d'Armi, kasneje je klub najel igri\xc5\xa1\xc4\x8de Crocetta, leta 1906 pa se je preselil na sever Torina na stadion Campo Juventus ali uradno Stadio di Corso Marsiglia._NEWLINE_Svojo prvo lovoriko  je klub osvojil leta 1905, ko so se igralci pod vodstvom \xc5\xa1vicarskega predsednika Alfreda Dicka veselili prvega scudetta. Veselje ni trajalo dolgo, kajti Dick se je zaradi pomanjkanja podpore s strani igralcev odlo\xc4\x8dil ustanoviti nov klub, A.C. Torino. V nov klub je pripeljal tudi ve\xc4\x8dino tujih igralcev, ki so takrat nastopali za Juventus. Do prve svetovne vojne je bil Juventus kljub raznim uspehom v senci klubov, kot sta Pro Vercelli in Casale. Po vojni je pri\xc5\xa1lo do ob\xc4\x8dutnega napredka pod vodstvom predsednika Corrada Corradinija, ki je napisal klubsko himno, ki se je nato obdr\xc5\xbeala vse do \xc5\xa1estdesetih let prej\xc5\xa1njega stoletja. _NEWLINE_Leta 1923 je za Juventus debitiral legendarni vratar Giampiero Combi, novi predsednik kluba pa je postal Edoardo Agnelli, sin ustanovitelja Fiata. Takrat je klub prvi\xc4\x8d pri\xc5\xa1el pod okrilje znanega avtomobilskega koncerna, ki ima velik vpliv v Juventusu \xc5\xa1e danes. V mo\xc5\xa1tvu so poleg Combija nastopali \xc5\xa1e Rosetta, Munerati, Bigatto in Grabbi, ekipo pa sta okrepila \xc5\xa1e dva Mad\xc5\xbeara - trener Karoly in napadalec Hirzer. V sezoni 1925/1926 je Juve osvojil svoj drugi scudetto, to pa je pomenilo nekak\xc5\xa1en uvod v serijo zmag, kajti v naslednjih letih je sledilo \xc5\xa1e pet naslovov italijanskega prvaka. Trener mo\xc5\xa1tva je bil v tistem \xc4\x8dasu Carlo Carcano, za prvo mo\xc5\xa1tvo pa so igrali legendarni igralci Orsi, Caligaris, Monti, Cesarini, Varglien I, Varglien II, Bertolini, Ferrari in Borel II. Juventus je v tridesetih letih s svojimi igralci v precej\xc5\xa1nji meri pomagal tudi italijanski reprezentanci, ki je leta 1934 in 1938 postala svetovni prvak. _NEWLINE_Leta 1933 se je klub spet preselil. Tokrat na legendarni stadion Comunale, ki je sprva nosil ime fa\xc5\xa1isti\xc4\x8dnega voditelja Benita Mussolinija. Prva tekma na stadionu Mussolini je bila na sporedu 14. maja 1933. Kapaciteta stadiona je bila 71.160 gledalcev - takrat je bil to najve\xc4\x8dji stadion v Italiji. Po drugi svetovni vojni so stadion zopet poimenovali Comunale, to ime pa je nosil vse do sezone 1989/1990, ko je Juventus odigral svojo zadnjo tekmo na tem objektu, ki so ga nato za potrebe zimskih Olimpijskih iger prenovili. Po prenovi bo na njem svoje doma\xc4\x8de tekme igral Torino Calcio, zaradi prenove stadiona Delle Alpi pa bodo na legendarnem stadionu v sezonah 2006/2007 in 2007/2008 znova nastopali tudi nogometa\xc5\xa1i Juventusa.\n_START_SECTION_\nLegendarno obdobje\n_START_PARAGRAPH_\nPo kon\xc4\x8dani vojni, je leta 1947 predsednik kluba postal Giovanni Agnelli. V tem \xc4\x8dasu so \xc4\x8drno-beli dres nosili Parola, Praest, Hansen in legendarni Giampiero Boniperti, ki je vse do januarja 2006 nosil klubski rekord v \xc5\xa1tevilu dose\xc5\xbeenih zadetkov (179), ki ga je na pokalni tekmi s Fiorentino, ko je dosegel tri zadetke, podrl Alessandro Del Piero. Sledili sta novi prvenstveni lovoriki v letih 1950 in 1952, leta 1953 pa je namesto Giovannija mesto predsednika prevzel njegov brat Umberto Agnelli. Do scudetta je Juve pri\xc5\xa1el tudi v letih 1958, 1960 in 1961, takrat sta glavno vlogo odigrala Omar Sivori in John Charles. Leta 1961 je Juventus osvojil svoj deseti naslov prvaka, s tem pa mu je bila na klubski grb dodana ena zvezdica, ki v Italiji simbolizira deset naslovov prvaka. Pod vodstvom predsednika Vittoria Catella je Juventus osvojil scudetto \xc5\xa1e leta 1967, novo zmagovito obdobje pa je sledilo med letoma 1971 in 1986, ko je Giampiero Boniperti sedel na predsedni\xc5\xa1kem stol\xc4\x8dku.  V petnajstih letih Bonipertijevega predsedovanja je klub osvojil devet naslovov prvaka, pri\xc5\xa1li pa so tudi uspehi v evropskih pokalih. Ekipo so v teh petnajstih letih vodili Vycpalek, Parola in Giovanni Trapattoni, na igri\xc5\xa1\xc4\x8du pa so blesteli Zoff, Scirea, Tardelli, Cabrini, Causio, Paolo Rossi, Gentile, Furino, Anastasi, Bettega in Michel Platini. _NEWLINE_Velikim uspehom je sledilo z lovorikami manj bogato obodbje, v katerem je Juve leta 1990 in 1993 dvakrat osvojil Pokal UEFA, prav tako dvakrat pa je bil najbolj\xc5\xa1i v italijanskem pokalu. Leta 1987 je bila kapaciteta stadiona Comunale zmanj\xc5\xa1ana na 45.000, zaradi varnosti pa je postalo jasno, da Juventus potrebuje nov stadion. Izven mestnega centra so zato pri\xc4\x8deli z gradnjo stadiona Delle Alpi, ki je bil prvotno namenjen Svetovnemu prvenstvu, ki ga je leta 1990 gostila Italija. Zaradi slabe vidljivosti stadion nikoli ni dosegel velike priljubljenosti, ki jo je dolga leta nosil Comunale, zato so se vodilni mo\xc5\xbeje kluba odlo\xc4\x8dili, da ga prenovijo. V tem obdobju bo Juventus spet igral na Comunaleju, ki je bil za potrebe zimskih Olimpijskih iger leta 2006 prenovljen.\n_START_SECTION_\nObdobje triade\n_START_PARAGRAPH_\nLeta 1994 je klub prevzela mened\xc5\xbeerska skupina, ki so jo sestavljali Antonio Giraudo, Roberto Bettega in Luciano Moggi. \xc5\xbde takoj so v klub pripeljali Marcella Lippija, ki je po devetih su\xc5\xa1nih letih ekipi spet zagotovil naslov prvaka. V sezoni 1994/1995 je Juventus osvojil pokal, izgubil pa finale Pokala UEFA. Leto kasneje je sledila osvojitev edine lovorike, ki je do takrat \xc5\xa1e ni bilo v klubskih vitrinah - italijanskega superpokala. Sezono kasneje je pri\xc5\xa1lo tudi te\xc5\xbeko pri\xc4\x8dakovano slavje v Ligi prvakov, ko je Juventus drugi\xc4\x8d in zaenkrat zadnji\xc4\x8d v svoji zgodovini postal evropski prvak. V finalu, ki je bil na sporedu v Rimu, je po enajstmetrovkah padel Ajax. _NEWLINE_V sezoni 1996/1997 je Juventus najprej osvojil Interkontinentalni pokal, nato pa \xc5\xa1e evropski superpokal. Konec sezone je prinesel \xc5\xbee \xc5\xa1tiriindvajseti scudetto, hkrati pa tudi drugi zaporedni finale v Ligi prvakov. Tokrat so morali nogometa\xc5\xa1i Juventusa v finalu priznati premo\xc4\x8d Borussiji iz Dortmunda._NEWLINE_V tej sezoni je Juventus  na stadionu San Siro poni\xc5\xbeal svojega najve\xc4\x8djega rivala Milana. Sredi Milana so jih premagali kar z 1:6._NEWLINE_\xc5\xbde naslednjo sezono je Juve osvojil petindvajseti scudetto ter Italijanski superpokal, drugi\xc4\x8d zapored pa je bilo mo\xc5\xa1tvo pora\xc5\xbeeno v finalu Lige prvakov. Tokrat s strani madridskega Reala. V devetdesetih letih so na igri\xc5\xa1\xc4\x8du blesteli Peruzzi, Ferrara, Pessotto, Conte, Jugovi\xc4\x87, Di Livio, Paulo Sousa, Deschamps, Ravanelli, Viali, Zidane, Vieri, R.Baggio, D.Baggio, Del Piero. _NEWLINE_V sezoni 1998/1999 se je Del Piero te\xc5\xbeje po\xc5\xa1kodoval, posledica tega pa so bili slab\xc5\xa1i rezultati celotne ekipe, kar je trenerja Lippija privedlo do tega, da je odstopil. Nasledil ga je Carlo Ancelotti, ki pa v dveh sezonah na \xc4\x8delu kluba ni bil zmo\xc5\xbeen osvojiti nove lovorike. V juniju 2001 so se zato klubski veljaki odlo\xc4\x8dili, da Lippiju ponudijo novo prilo\xc5\xbenost, ta pa se jim je takoj oddol\xc5\xbeil za dvema zaporednima scudettoma. _NEWLINE_\xc5\xa0estindvajseti naslov je Juve osvojil 5. maja 2002, ko je prav v zadnjem krogu prvenstva prehitel Inter, ki je nato v zadnjem krogu iz prvega padel celo na tretje mesto. V za\xc4\x8detku sezone 2002/2003 je Juventus osvojil nov Italijanski superpokal, na koncu sezone pa je sledil 27. scudetto, ki pa vnovi\xc4\x8d ni bil za\xc4\x8dinjen z zmago v Ligi prvakov. V finalu v Manchestru je bil po streljanju enajstmetrovk uspe\xc5\xa1nej\xc5\xa1i A.C. Milan. V tisti sezoni je klub pretresla smrt tedanjega predsednika Vittoria Caissottija di Chiusana. Nasledil ga je Franzo Grande Stevens, ki klub vodi \xc5\xa1e danes. Sledila je slaba sezona 2003/2004, ki je sicer prinesla nov superpokal, vendar tudi poraz v finalu italijanskega pokala in smrt \xc4\x8dastnega predsednika Umberta Agnellija. _NEWLINE_Sezono 2004/2005 je Juventus za\xc4\x8del pod vodstvom novega trenerja, saj je po Lippijevem odhodu vodstvo prevzel Fabio Capello, ki je v svoji prvi sezoni osvojil 28. scudetto. Sezono kasneje je Juventus za\xc4\x8del \xc5\xa1e bolj prepri\xc4\x8dljivo, kljub temu pa Capellu ni uspelo priti do glavnega cilja, zmage v Ligi prvakov. Klub je sicer osvojil \xc5\xbee 29. naslov prvaka, vendar prihodnost zaradi \xc5\xa1kandala ostaja negotova._NEWLINE_Konec sezone 2005/2006 je zaznamoval \xc5\xa1kandal, ki so ga v javnost spravili italijanski \xc4\x8dasniki. S pomo\xc4\x8djo prislu\xc5\xa1kovanja telefonskih pogovorov so pri\xc5\xa1li do zaklju\xc4\x8dka, da je imel Luciano Moggi veliko vlogo pri delegiranju sodnikov za dolo\xc4\x8dene tekme, poleg tega pa je imel (pre)velik vpliv tudi na mnoge druge ljudi v svetu italijanskega nogometa. 11. maja je pod pritiskom javnosti pri\xc5\xa1lo do odstopa tako imenovane triade, novo vodstvo pa je bilo dolo\xc4\x8deno 29. junija. Novi predsednik je postal Giovanni Cobolli Gigli, klubsko vodstvo pa so dopolnili \xc5\xa1e Jean Claude Blanc, Marco Tardelli in Gian Paolo Montali._NEWLINE_29. junija 2006 je Italijanska nogometna zveza pri\xc4\x8dela proces proti Juventusu, A.C. Milanu, Laziu iz Rima in Fiorentini, ki so bili osumljeni name\xc5\xa1\xc4\x8danje rezultatov tekem, skupaj z nekaterimi sodniki. Vsem tem klubom je grozil kazenski izpad v Serie B. _NEWLINE_4. julija je odstopil trener Fabio Capello. 10. junija je bil za novega trenerja imenovan Didier Deschamps._NEWLINE_14. julija 2006 je bila podana razsodba. Juventus je bil prestavljen v Serie B, odvzeli so mu 30 to\xc4\x8dk in zadnja dva naslova nogometnih prvakov Italije, \xc4\x8detudi je bila pod vpra\xc5\xa1ajem samo ena sezona._NEWLINE_Juventusu so kazen najprej zni\xc5\xbeali na -17 to\xc4\x8dk potem pa \xc5\xa1e na -9 to\xc4\x8dk_NEWLINE_Klub so zapustili tudi \xc5\xa1tevilni nogometa\xc5\xa1i. Cannavaro in Emerson sta od\xc5\xa1la za trenrjem v Madrid, obrambni dvojec Thuram in Zambrota sta si na\xc5\xa1la nov klub v katalonskem gigantu Barceloni. Viera in Ibrahimovi\xc4\x8d pa sta postala \xc4\x8dlana Interja.   _NEWLINE_Vendar pa so nekateri igralci ostali zvesti Juventusu tudi v teh te\xc5\xbekij trenutkih. Nedved, Trezeguet, Del Piero, Buffon, Camoranesi, Zalayeta in Zebina so samo nekateri igralci, ki so se odlo\xc4\x8dili ostati v klubu._NEWLINE_Juventus je svojo ekipo pomladil in spet koraka na pota stare slave._NEWLINE_Po enem letu igranja v Serie B so se vrnili nazaj med elito Serie A in so sezono kon\xc4\x8dali na 3. mestu takoj za prvakom Interjem in 2. Romo. Potem so se uvrstili v Ligo prvakov kjer so v svoji skupini zasedli 1. mesto ampak so v osmini finala izpadli proti Chelseaju. Leto\xc5\xa1njo sezono so prav tako kon\xc4\x8dali na 3. mestu in so se ponovno uvrstili v Ligo prvakov. Od leta 2011 do leta 2015 so \xc5\xa1tirikrat zapored osvojili Serie A in tako so leta 2015 pri\xc5\xa1li do 33. naslova."